ועדת החינוך, התרבות והספורט, כנסת 24, פרוטוקול מספר 184, 2022-06-29 12:50

שרן השכל: שלום לכולם.

שרן השכל: אני שמחה לפתוח את ועדת החינוך, התרבות והספורט של הכנסת.

שרן השכל: אנחנו דנים היום בהצעת חוק הארכת השעיה של עובד מדינה בפיטורים של עובד הוראה לשם הגנה על קטין או חסר ישע.

שרן השכל: דנו רבות בהצעת החוק הזאת.

שרן השכל: המטרה שלנו היא לנסות להביא את זה לוועדת הסכמות.

שרן השכל: בלי שהחוק הזה יעבור את ועדת ההסכמות בשבוע הבא אנחנו לא נוכל להעלות את החוק הזה למליאה לקריאה שנייה ושלישית.

שרן השכל: לכן, מי שצופה בנו: אזרחי ישראל, ארגונים, עמותות, חברי כנסת – יש פה אינטרס משותף: לא יכול להיות שמורה שפשע, שתקף מינית את התלמיד, קטין, מורה שפעל באלימות כלפיו, יחזור להיות באותו בית ספר.

שרן השכל: אנחנו חייבים לתת את הכלים גם לנציבות שירות המדינה וגם למשרד החינוך לפטר אותו.

שרן השכל: מכל הדיונים שקיימנו כאן אכן עלה פעם אחר פעם אותו עניין – שאין להם הכלים המשפטיים לפטר את אותם מורים שמעלו בתפקידם, באמון שניתן להם, שפגעו וריסקו את הנפש של הילדים הקטנים – מי שהם היו אחראים לתת להם את הכלים לממש את הפוטנציאל שלהם, לחנך אותם, לגדל אותם.

שרן השכל: לכן הדבר הזה הוא מהותי וחשוב.

שרן השכל: יש פה אינטרס גם לקואליציה וגם לאופוזיציה להעביר את זה, ואני מקווה שנצליח להעביר את זה גם בוועדת ההסכמות.

שרן השכל: אנחנו ניצמד ככל שניתן לנוסח שהיה בקריאה ראשונה עם כמה הבהרות ניסוחיות שעשינו שהיועצת המשפטית מיד תציג בפנינו.

שרן השכל: אחרת אנחנו נצטרך לפתוח את הדיון הזה לרשויות המקומיות.

שרן השכל: רצינו להכניס גם את הרשויות המקומיות אבל, לצערי, אם נתחיל את זה נצטרך לזמן אותם וזה ייקח זמן ואנחנו לא נצליח לבצע את זה.

שרן השכל: עדיף ציפור אחת ביד מאשר שלוש או ארבע על העץ במקרה שלנו.

שרן השכל: אם היה לנו עוד שבוע היינו מספיקים.

שרן השכל: עורכת הדין נירה למאעי, היועצת המשפטית של הוועדה, בבקשה.

נירה למאעי רכלבסקי: מונח בפניכם נוסח שתוקן קלות מהנוסח שעבר קריאה ראשונה.

נירה למאעי רכלבסקי: לפני שאקריא אני אבהיר במה מדובר: אנחנו, למעשה, מתקנים שלושה חוקים שבשניים מהם אנחנו מאפשרים מהותית בחוק חינוך ממלכתי לפטר ברמה המנהלית עובד הוראה, מורה "שיש בהתנהגותו משום השפעה מזיקה על קטינים או על תלמידים או משום חומרה מיוחדת".

נירה למאעי רכלבסקי: הוראה כזאת קיימת כיום בחוק הפיקוח על בתי ספר לגבי עובדים של בעלויות פרטיות.

נירה למאעי רכלבסקי: שם משרד החינוך שולל להם רישיון העסקה אבל לא קיימת תמונת ראי כזאת לגבי המורים עובדי המדינה.

נירה למאעי רכלבסקי: פה אנחנו בעצם מיישרים כאן את ההוראות החוקתיות ויוצרים תמונת ראי בין מה שיש היום בחוק הפיקוח לבין חוק חינוך ממלכתי שחל על מורים שהם עובדים המועסקים על-ידי המדינה.

נירה למאעי רכלבסקי: הבהרה: בקריאה הראשונה התייחסנו להשפעה מזיקה על קטינים בזמן שבחוק הפיקוח יש השפעה מזיקה על תלמידים.

נירה למאעי רכלבסקי: היום אנחנו רוצים ליישר את זה.

נירה למאעי רכלבסקי: אנחנו מדברים על קטינים או על תלמידים.

נירה למאעי רכלבסקי: אם יש תלמיד בכיתה י"ב שהוא בן 18 וחודש והוא כבר לא קטין, ויש להתנהגות של המורה השפעה מזיקה גם עליו הסעיף יכלול גם את זה.

לירון ספרד: מעבר לזה הוא יכלול גם קטינים מחוץ למוסד החינוכי.

נירה למאעי רכלבסקי: בוודאי.

נירה למאעי רכלבסקי: אם יש מתנ"ס ליד בית הספר באיזו מועצה מקומית קטנה והמורה נמצא גם שם אחר הצהריים ושם הוא פועל עם קטינים בצורה לא ראויה שיכולה להיות לה השפעה מזיקה גם אז אנחנו לא רוצים שהוא ילמד בבית הספר.

נירה למאעי רכלבסקי: אנחנו רוצים לתת כלים למשרד החינוך.

נירה למאעי רכלבסקי: דבר נוסף, כפי שהובהר כאן בעבר בישיבות הקודמות יש התנהגויות שלאו דווקא נכנסות להשפעה מזיקה לקטינים אבל הן עדיין התנהגויות חמורות ולא ראויות.

נירה למאעי רכלבסקי: הוספנו את התוספת הזאת לגבי חוק חינוך ממלכתי, לגבי מורים עובדי מדינה, ואנחנו יוצרים עכשיו תמונת ראי בחוק הפיקוח.

נירה למאעי רכלבסקי: זאת אומרת מעכשיו הסעיפים האלה יהיו שווים.

נירה למאעי רכלבסקי: דבר אחרון שהוא ניסוחי בלבד: מדובר בשני חוקים לפיטורים ברמה המנהלית.

נירה למאעי רכלבסקי: פה אנחנו לפני בתי דין משמעתיים, לפני כל טריבונלים אחרים שהם פליליים.

נירה למאעי רכלבסקי: אנחנו ברמה המנהלית, ופה אנחנו משנים את הנוסחים בשני הנוסחים שעברו קריאה ראשונה ל"הוכח להנחת דעתו".

סימון דוידסון: לא הבנתי את המשפט האחרון.

נירה למאעי רכלבסקי: בחוק הפיקוח כתוב היום: "הוכח למנכ"ל משרד החינוך שיש בהתנהגותו משום השפעה מזיקה".

שרן השכל: אנחנו כתבנו "מצא".

נירה למאעי רכלבסקי: נכון.

נירה למאעי רכלבסקי: אנחנו כתבתנו "מצא" כי זה הנוסח המעודכן יותר.

נירה למאעי רכלבסקי: עכשיו אנחנו עושים יישור בשני החוקים וכותבים היגד: "הוכח להנחת דעתו" שהוא היגד שמשתמשים בו בחוקים רבים.

שרן השכל: איך זה משפיע משפטית?

שרן השכל: הוא צריך להביא - -

לירון ספרד: זה לא משנה דבר, זה רק מדגיש שמדובר בשיקול דעת ברמה המנהלית.

שרן השכל: אבל האם הוא צריך להביא הוכחה?

לירון ספרד: לא, לא, זה ברמה המנהלית בלבד.

לירון ספרד: ככה פעלנו מתוקף היותנו רגולטור, לפי חוק פיקוח.

לירון ספרד: בבקשה, שלומית.

שלומית גרינפילד: זה גם ניסוח שהוא אופייני לעוד חקיקות אזרחיות שבהן יש ממונה שמפעיל את שיקול הדעת שלו.

שלומית גרינפילד: אז פשוט לקחנו את התיבה הזאת.

נירה למאעי רכלבסקי: חוק הפיקוח הוא חוק ישן.

נירה למאעי רכלבסקי: לכן זה "הוכח".

שלומית גרינפילד: זה מדגיש את זה שזה "הוכח" להנחת דעתו.

נירה למאעי רכלבסקי: היום ברמה המנהלית אנחנו משתמשים בחוקים מסוימים ב"מצא" ובחוקים מסוימים ב"הוכח להנחת דעתו".

נירה למאעי רכלבסקי: אנחנו משתמשים ב"הוכח להנחת דעתו" בשני החוקים.

לירון ספרד: גם בחינוך הממלכתי וגם בחוק פיקוח החלפנו את "מצא" ל"הוכח להנחת דעתו".

נירה למאעי רכלבסקי: אז אלה השינויים שנערכו בנוסח מהקריאה הראשונה אל הקריאה עכשיו.

נירה למאעי רכלבסקי: אנחנו מוודאים תמונת ראי בשני החוקים ושינוי הנוסח של "הוכח להנחת דעתו".

שרן השכל: הדבר הנוסף שחסר לי הוא עניין הלנת השכר.

שלומית גרינפילד: הפחתת שכר.

שרן השכל: לא הפחתת שכר.

שלומית גרינפילד: שלילת שכר.

שרן השכל: שלילת שכר ברגע שמעמידים אותם לדין.

שרן השכל: אמרנו שבקריאה שנייה ושלישית נבין את ההשלכות וכל הדברים האלה.

גיא דוד: הבנתי שאנחנו יורדים לנושא הזה לאחר שכבר הבהרנו.

גיא דוד: נירה, אנחנו עדיין על זה?

נירה למאעי רכלבסקי: אולי תענו לפרוטוקול.

שרן השכל: תענו לפרוטוקול ואז אני אגיד.

גיא דוד: כמו שאמרנו גם בפעם הקודמת זאת סוגיה שיש לה השלכות הרבה יותר רחבות מההשלכות שאנחנו דנים בהן בחוק הזה.

גיא דוד: נציב שירות המדינה ומנכ"לי משרדים נכון להיום, אין להם השלכות על שכר של עובדים.

גיא דוד: הסמכות הזאת לא יכולה לעבור, מבחינתנו, לנציב שירות המדינה, והסמכות להפחית שכר של עובד מושעה קיימת היום בחוק המשמעת בידיו של בית הדין למשמעת.

שרן השכל: אני אומר ככה לפרוטוקול: תקשיבו, אני אהיה על הראש שלכם בעניין הזה.

שרן השכל: אנחנו אמנם מעבירים את זה ככה אבל אני לא מרוצה מזה.

שרן השכל: אם היה לנו עוד זמן הייתי מוודאת שאלה שמועמדים לדין, בטח בעניין של תקיפות מיניות, לא מקבלים שכר על דבר כזה, לא כדי למתוח את בתי המשפט.

שרן השכל: אני מקווה שנצליח להכניס את החוק הזה לתוקף ממש בשבועות הקרובים דרך ועדת הסכמות.

שרן השכל: לירון, אני מבקשת שתאספו נתונים במהלך השנה הקרובה מספט

שרן השכל: מבר כמה מורים שמועמדים לדין ממשיכים לקבל שכר מלא ממשרד החינוך, וכמה מהם ביקשו דחייה של הדיונים בבתי המשפט.

שרן השכל: אוקיי?

שרן השכל: כמה זמן הם נמצאים במשפט והאם הם מקבלים עדיין שכר.

שרן השכל: אני אבקש את זה, אני אעקוב אחרי זה מקרוב.

שרן השכל: אני אומרת לכם שאם דבר כזה יקרה אני אהיה על הראש שלכם בעניין הזה.

שרן השכל: אני אתן את זכות הדיבור לחברי הכנסת השותפים לדרך ולהצעת החוק החשובה הזאת ונמצאים איתנו היום.

שרן השכל: נתחיל עם חבר הכנסת משה טור-פז, בבקשה.

משה טור פז: גברתי היושבת-ראש, תודה רבה.

משה טור פז: אף על פי שאנחנו עוסקים בחוק קשה זה רגע חגיגי.

משה טור פז: הוא חגיגי לא רק מכיוון שאנחנו מכינים חוק לקריאה שנייה ושלישית אלא מכיוון שמדובר בתיקון שהוא חלק מתיקון גדול יותר.

משה טור פז: את ואני ועוד חברי כנסת נלחמים רבות על כך שעובדי הוראה לא ראויים לא יוכלו להיות חלק ממערכת החינוך.

משה טור פז: בחקיקה הזאת אנחנו עוסקים בקצה הספקטרום של ה"לא ראויים" – אנשים שיש סביבם קונצנזוס, זה בכלל לא עניין של שיקול דעת - -

שרן השכל: לא שאלה בכלל.

משה טור פז: נכון.

משה טור פז: ולמרות זאת לא היו כלים עד היום למערכת החינוך להיפרד מהם.

משה טור פז: זה אחד האבסורדים שאנחנו מתמודדים איתו כאן, ובעיניי, זה צעד ראשון לתיקון.

משה טור פז: אני מאוד מקווה ומאמין שאחרי הצעד הזה יהיו גם צעדים נוספים, ובהם אנחנו נעסוק באנשים נוספים שלא מתאים שמערכת החינוך תכיל בתוכה.

משה טור פז: גם אז נהיה בקצה, לעולם לא נרצה לפגוע במורה הנורמטיבי, אפילו לא נקרא לו "המורה הבסדר".

משה טור פז: אני אומר עוד דבר אחד: אני ברמה האישית התמודדתי עם האתגר הזה של הצורך לפטר עובד הוראה.

משה טור פז: בסופו של דבר נאלצתי להגיע לפשרות משפטיות כי לא עמד לרשותי הכלי הזה של חקיקה כזאת של מי שפוגע בקטין חסר ישע.

משה טור פז: לכן אני שמח מאוד ומברך על התהליך הזה ובטוח שהוא, כאמור, רק ההתחלה.

שרן השכל: תודה רבה על הדברים.

שרן השכל: חבר הכנסת סימון דוידסון, בבקשה.

סימון דוידסון: אני מוותר.

שרן השכל: חברת הכנסת אמילי מואטי, בבקשה.

אמילי חיה מואטי: קודם כול, תודה רבה על התיקונים המשמעותיים האלה.

אמילי חיה מואטי: אני רוצה להוסיף בהזדמנות זאת ששווה וראוי שנחזק את המורים שמחזיקים שנים במערכת החינוך ומגדלים כאן דורות של תלמידים שזוכרים אותם.

אמילי חיה מואטי: דבר נוסף שראוי להזכיר, בשנים האחרונות אנחנו עדים לאלימות איומה מצד מטפלות בפעוטונים הפרטיים.

אמילי חיה מואטי: המטפלות האלה חוזרות ומקימות פעוטונים ומשפחתונים, ואני מקווה ומאמינה שבעזרת השם בכנסת הבאה אנחנו נכניס את הסיפור הזה של מערכת מפוקחת ומסובסדת מגיל שלושה חודשים ולא רק מגיל שלוש, והגננות והמטפלות יהיו כפופות למשרד החינוך ולא תפתחנה ותסגורנה משפחתונים על דעת עצמן.

אמילי חיה מואטי: תודה רבה.

שרן השכל: תודה רבה, חברת הכנסת מואטי.

סימון דוידסון: אני רוצה לומר מילה.

שרן השכל: בבקשה, חבר הכנסת סימון דוידסון.

סימון דוידסון: בדיונים הקודמים דיברתי על הנושא של החינוך הבלתי פורמלי ונושא כל מערכת הספורט בישראל, ולצערי, זה לא נכנס לחקיקה הזאת בכלל.

סימון דוידסון: יושבים פה אנשים שמתעסקים בעולמות החינוך וחשוב לי לציין שבעתיד נצטרך לטפל גם בנושא הזה.

שרן השכל: זה הרשויות המקומיות שלא הצלחנו - -

סימון דוידסון: כל הנושא של הרשויות המקומיות, כל הנושא של חינוך בלתי פורמלי, אגודות, איגודים – עולם ענק של ספורט בישראל, שאני יודע באופן אישי כמה בעיות בנושא הזה קיימות בענפים שאתם לא תאמינו.

שרן השכל: זה ריסק את האלופה האולימפית של ארצות-הברית.

סימון דוידסון: מה שאתם יודעים זה מה שהיה בכותרות.

סימון דוידסון: אבל מי שנמצא בעולם הזה כבר הרבה מאוד שנים וראה בעיניים – לא רק בישראל אלא גם במקומות אחרים, ואחרי זה זה גם זולג לישראל – זה דבר שנצטרך, בעזרת השם, בכנסת הבאה לטפל בנושא הזה.

סימון דוידסון: אבל מעבר לכל מה שאמרתי אני מחזק את ידיכם.

סימון דוידסון: כל הכבוד, זה דבר כל כך חשוב.

סימון דוידסון: בסוף אנחנו צריכים לשמור על הילדים שלנו.

סימון דוידסון: תודה רבה.

שרן השכל: נכון.

שרן השכל: סך הכול היה לנו פה צוות נהדר בוועדת החינוך ושיתוף פעולה פורה.

סימון דוידסון: חבל על הזמן.

סימון דוידסון: זה מילות סיכום?

סימון דוידסון: אם כן, יש לי פה ספיץ'.

שרן השכל: יהיו עוד דיונים.

שרן השכל: יש לנו עוד שלושה חודשים.

אמילי חיה מואטי: גם לי יש דברים להגיד על יושבת-ראש הוועדה.

שרן השכל: ורד, מנכ"לית המועצה לשלום הילד, בבקשה.

ורד וינדמן: תודה.

ורד וינדמן: נכון שיש עוד כברת דרך ללכת ויש עוד תיקונים לעשות שאולי נמנה שניים מהם, אבל הדבר הכי חשוב שיש לי לומר ביום הזה זה שאין קואליציה ואין אופוזיציה בהקשר הזה.

ורד וינדמן: מהרבה מאוד פניות שמגיעות אלינו לאורך השנים אני אומרת חד-משמעית שאחרי שהצעת החוק הזאת תעבור הילדים יהיו מוגנים יותר.

ורד וינדמן: וכשזאת התכלית וכשזאת תהיה התוצאה באופן כל כך חד-משמעי וברור אין פה שום עניין פוליטי, זה חייב לעבור ועדת הסכמות, חייבים להעביר את זה לפני שנת הלימודים הבאה.

ורד וינדמן: זאת הקריאה הכי ברורה וצלולה שאני יכולה להביא היום ולהביע הערכה על כך שזה תיקון חקיקה שאני יודעת באופן אישי עד כמה היה צורך בו ועד כמה היו ניסיונות עבר להעביר אותה – למעלה מעשור, הייתי אומרת.

ורד וינדמן: יישר כוח גדול על זה.

ורד וינדמן: אני רוצה עוד להגיד כי אי אפשר לומר את הדברים בלי לומר את הדברים שצריך עוד לעשות.

ורד וינדמן: חלק מהם אפשר כבר היום בהצהרה לפרוטוקול.

ורד וינדמן: בעוד שבועיים נכנס תיקון חקיקה מאוד חשוב שיאפשר לשלטון המקומי לראות את המרשם הפלילי המלא של עובדים שנמצאים במערכות החינוך אבל גם במסגרות בלתי פורמליות, כפי שאמר חבר הכנסת דוידסון.

ורד וינדמן: ראוי ומתבקש שיאמרו, לפחות לפרוטוקול, שהם עומדים להעביר את המידע על החוק החדש שנכנס לתוקף ושיוודאו שיהיה יישום בכל אחת מהרשויות המקומיות.

ורד וינדמן: יש הרבה מאוד עובדי חינוך שהם עובדים של הרשויות המקומיות.

ורד וינדמן: הדבר הבא שצריך יהיה לדאוג זה בדיוק כמו שקיימת מערכת התראה מידית במערכת החינוך – צריך שמערכת התראה מידית כזאת תהיה בשלטון המקומי כדי שאפשר יהיה למנוע דלתות מסתובבות ושהמידע יהיה בזמן אמת.

סימון דוידסון: מאוד חשוב.

ורד וינדמן: זה גם יטפל בבוא העת בכל מה שקשור למתנ"סים ולמסגרות הספורט, כפי שעלה פה מאוד בצדק.

ורד וינדמן: תודה רבה.

סימון דוידסון: אמרת "אופוזיציה, קואליציה" – כשנכנסתי עכשיו כשנכנסתי עכשיו הסתכלתי לראות אם יש שלט שכתוב: "אין כניסה לאופוזיציה".

סימון דוידסון: לא ראיתי שלט כזה, ובשנה האחרונה גם לא ראיתי אותם.

סימון דוידסון: הגיעו מעט מאוד.

סימון דוידסון: הקואליציה הייתה פה את העבודה.

ורד וינדמן: אנחנו רוצים שזה יעבור, זה לא עניין פוליטי.

סימון דוידסון: יעבור, יעבור.

שרן השכל: אנחנו צריכים להגיע עם זה לוועדת ההסכמות, נכון.

שרן השכל: חמי לפידור, היועץ המשפטי של מרכז השלטון המקומי, אתה רוצה להגיב לדברים?

חמי לפידור: כידוע, במהלך חודש יולי הזה ייכנס לתוקף חוק המידע הפלילי ותקנות השבים.

חמי לפידור: בכוונת השלטון המקומי להוציא לרשויות המקומיות מכתב רענון בנושא.

חמי לפידור: בואו נעלה את הבהרות משרד המשפטים, שלפיהן, "הסמכות לבחון מידע פלילי בעת המינוי או בתחילת ההתקשרות, לפי העניין, כוללת גם את הסמכות לבחון מידע פלילי גם במהלך השימוש בתפקיד או בתקופת ההתקשרות.

חמי לפידור: כמו כן בכוונתנו להמליץ בפני הרשויות המקומיות לוודא שנבדק ונשקל המידע הפלילי הרלוונטי במהלך ההעסקה או ההתקשרות עם כל אדם העובד מטעם הרשות המקומית, עם ילדים ועם חסרי ישע".

חמי לפידור: אני מודה לוועדה וליושבת-ראש הוועדה.

שרן השכל: תודה רבה על הדברים.

שרן השכל: הגברת דנית ברביבאי, מובילת צוות היגוי בקואליציה לחינוך מלידה.

דנית ברביבאי: קודם כול, אני רוצה לברך על הצעת החוק החשובה הזאת.

דנית ברביבאי: כמו שאמר קודם חבר הכנסת טור-פז, זה חלק מתיקון מאוד גדול.

דנית ברביבאי: באופן אישי כמי שהייתה אשת חינוך במערכת לפני כ-15 שנים, גננת בגן של משרד החינוך, ונוכחתי לדעת על אירועי אלימות מצד סייעות ומורות חיצוניות לריתמוסיקה.

דנית ברביבאי: בסופו של דבר אותן סייעות הועברו לגן אחר והמשיכו כרגיל בדרך שלהן.

דנית ברביבאי: אז, קודם כול, זאת בשורה גדולה כי אני באופן אישי לא ישנתי לילות בגלל שחשבתי איך דבר כזה קורה, שיש אלימות כלפי ילדים וכלפי חסרי ישע – איך אותן עובדות ממשיכות לעבוד במערכת.

דנית ברביבאי: אז זה מבורך.

דנית ברביבאי: אני רוצה להצטרף למה שאמרה קודם מנכ"לית המועצה לשלום הילד בנוגע לרשויות מקומיות – לחייב באופן גורף בדיקה של רישום פלילי של כלל המטפלות, הסייעות, הגננות טרם הכניסה שלהן לתוך המערכת.

דנית ברביבאי: זה יכול לפתור את הבעיה מהשורש ולא את התוצרים שלה.

דנית ברביבאי: ככל שימפו ויעשו סינון של אנשים שנכנסים למערכת על-ידי בדיקת רישום פלילי ניתן יהיה למנוע מקרים של פגיעה בקטינים.

דנית ברביבאי: תודה.

שרן השכל: תודה על הדברים.

שרן השכל: משרד החינוך, אתם רוצים להגיב ולהוסיף משהו לדיון?

לירון ספרד: אמרנו הרבה בדיונים האחרונים, אבל אנחנו בהחלט מצטרפים לברכות.

לירון ספרד: זאת הצעה ראויה וחשובה שתיתן בשורה למערכת החינוך.

לירון ספרד: אנחנו מבקשים להודות לך, יושבת-ראש הוועדה, על הנחישות ועל ההובלה של המהלך הזה, על הנכונות לבוא ולשמוע בלב פתוח את עמדת הממשלה שבהחלט תומכת בכיוון הזה.

לירון ספרד: בתקווה להרחיב את הנושא להצעה המקורית של גברתי שלצערנו, מאילוצי תקציב אי אפשר לקדם אותה.

לירון ספרד: אבל בהחלט עוד נכונה לנו דרך, וכוחנו בהתמדתנו.

לירון ספרד: אז המון תודה ונקווה שהדבר הזה יעלה לקריאה שנייה ושלישית, ונוכל להבטיח את שלומם, ביטחונם ומוגנותם של תלמידים במערכת החינוך.

שרן השכל: תודה רבה על הדברים.

שרן השכל: משרד המשפטים?

שרן השכל: נציבות שירות המדינה?

גיא דוד: אנחנו מצטרפים לכל מה שנאמר כאן.

גיא דוד: יש כאן מהלך חשוב מאוד שסוגר שתי לקונות מרכזיות שאנחנו מצביעים עליהן כבר הרבה שנים והקשו עלינו מאוד בטיפול במקרים האלה.

גיא דוד: בעיקר מפאת גילם של הנפגעים היה מאוד קשה להתמודד איתם גם במישור המנהלי וגם במישור הפלילי.

גיא דוד: זה צעד מאוד חשוב לטובת הגנה על קטינים ותלמידים, קטינות ותלמידות.

גיא דוד: במיוחד לנוכח מה שאנחנו נחשפים בתקשורת – אנחנו רואים את זה יום-יום בלי קשר לתקשורת ומרגישים את חוסר היכולת להתמודד עם המצב שהוא מאוד מתסכל.

גיא דוד: אז תודה רבה על כל העבודה שנעשתה פה, ואני מצטרף לדברים שנאמרו לפניי על הפתיחות בוועדה ועל הייצוב הזה שיתאים לקרקע המציאות של מה שאנחנו נתקלים בו יום-יום.

גיא דוד: הדרך עוד ארוכה, ואני מצטרף לקריאה – לא אופוזיציה, לא קואליציה – רק להעביר את זה כדי שזה יהיה לנו בידיים בשנת הלימודים הקרובה.

שרן השכל: מצוין.

שרן השכל: תודה רבה.

שרן השכל: בנימה מאוחדת זאת שאני מקווה שתגיע גם לוועדת ההסכמות אני רוצה להעלות את החקיקה להצבעה.

שרן השכל: נא להקריא את הנוסח, בבקשה.

נירה למאעי רכלבסקי: חוק הארכת השעיה של עובד המדינה ופיטורים של עובד הוראה לשם הגנה על קטין או חסר ישע (תיקוני חקיקה), התשפ"ב–2022 בסעיף הבא אני מקריאה את השינוי:

נירה למאעי רכלבסקי: אלה, כמובן, כל התיקונים שעשינו לגבי עבירות מין שכבר כתובות בחוק.

נירה למאעי רכלבסקי: אני מזכירה שהוועדה הזאת הסכימה שחוק הפיקוח יחול גם על עובדי שירות ועל כל מי שעובד בבית ספר - -

שרן השכל: בעזרת השם, נחזור ונתקן.

נירה למאעי רכלבסקי: - - נאמר לנו שתקציבית הדבר לא אפשרי.

נירה למאעי רכלבסקי: הנוסחים מוכנים.

שרן השכל: בעזרת השם, בכנסת הבאה נצליח לעשות את זה, ואני מקווה שנצליח גם את זה להעביר בוועדת הסכמות.

שרן השכל: אז בנימה מאוחדת זאת אני רוצה להעלות את העניין להצבעה.

שרן השכל: מי בעד?

שרן השכל: מי נגד?

שרן השכל: ההצבעה אושרה.

שרן השכל: ההצבעה עברה פה-אחד ומוכנה לקריאה שנייה ושלישית.

שרן השכל: שיהיה לנו בהצלחה בוועדת ההסכמות.

שרן השכל: תודה.

שרן השכל: הישיבה נעולה.